**Overtonov prozor** je termin kojim se opisuje raspona ideja o kojima javnost smatra prihvatljivim raspravljati. 

Termin je nastao prema imenu Josephu Overtonu, koji je u svojim radovima 1990.-ih godina prezentirao koncept koji objašnjava kako političari neće promovirati ideje koje zbilja smatraju ispravnima, nego one koje je javnost spremna prihvatiti. Koncept je zadobio šire prihvaćanje nakon Overtonove smrti 2003. godine.

Stupanj javnog prihvaćanja određene ideje Overton iskazuje u više stupnjeva:

* Nezamislivo
* Radikalno
* Prihvatljivo
* Razumno
* Popularno
* Zadano

Kada se u nastojanju za postizanje nekog političkog cilja ustanovi da je ideja u javnosti neprihvatljiva, može se pristupiti aktivnostima radi pomicanja Overtonovog prozora. Pomicanje prozora ideja prihvatljivih u javnom diskursu može se postići javnim zagovaranjem vrlo radikalnih ideja, kako bi manje radikalne - ali još uvijek neprihvaćene - ideje bile prepoznate kao umjerene, te, s vremenom, posve prihvatljive. Kada se u javnosti prostor pomakne tako da obuhvati do jučer neprihvatljive ideje, istodobno će neke od ranije prihvatljivih ideja - postati sada neprihvatljivima.

Ovakvo shvaćanje prihvatljivosti ideja može se naći kod dobitnika Nobelove nagrade za ekonomiju Miltona Friedmana, koji je svoju vlastitu misiju na polju ekonomije opisao riječima: "Ovo je, prema mojem mišljenju, naša osnovna zadaća: razviti alternative danas prihvaćenim pravilima, te ih držati živima i raspoloživima dok politički nemoguće ne postane politički neizbježnim."

Kao primjer pomicanja Overtonovog prozora, navode se primjer legalizacije Istospolnog braka, koji je u nekoliko desetljeća napredovao od nemoguće, neprihvatljive i čak smiješne ideje, do razine propisa u mnogim zemljama. U Sjedinjenim Američkim Državama, i protivnici i pobornici predsjednika Donalda Trumpa govore kako je on svojim političkim djelovajem "razbio Overtonov prozor". 

Neki autori kritiziraju osnovnu postavku Overtonovog prostora, te opažaju da zadnjih godina raspon ideja prihvatljivih u javnom diskursu (zapadnih demokratskih) raste, iznoseći ocjenu kako uvođenjem radikalnijih ideja na lijevoj i desnoj strani političkog spektra zadnjih godina nije nastalo pomicanje "prozora" politički prihvatljivoga (i politički neprihvatljivoga) ni ulijevo ni udesno.

Izvori
------

1. ↑  Authors: Joseph P. Overton (engleski). MACKINAC CENTER. Preuzeto 6. prosinca 2018..
2. ↑  Nathan J. Russel (4. siječanj 2006.). An Introduction to the Overton Window of Political Possibilities (engleski). Mackinac Center. Preuzeto 6. prosinca 2018..
3. ↑  Damir Pilić (17. svibnja 2018.). Uvod u obračun kod O.K. pobačaja: evo što kažu stručnjaci o referendumu o izmjenama izbornog sustava i zašto je novi konzervativan udar na Plenkovića dobar za hrvatsku politiku. Slobodna Dalmacija. Preuzeto 6. prosinca 2018..
4. ↑  What is the Overton window? (engleski). New Statesman (27. travnja 2015.). Preuzeto 6. prosinca 2018..
5. ↑  Milton Friedman in His Own Words (engleski). Becker Friedman Institute for Economics at the University of Chicago. Archived from the original on 2018-12-06. Preuzeto 6. prosinca 2018..
6. ↑  dr. sc. Hrvoje Pende (6. prosinca 2018.). Marrakech kao peta faza manipulacije – o čemu se u stvari radi?. Narod.hr. Preuzeto 6. prosinca 2018..
7. ↑  Dennis Safran (2. veljače 2013.). Be Grateful Trump Broke the Overton Window (engleski). American Greatness. Preuzeto 6. prosinca 2018..
8. ↑  Zeynep Tufekci (31. ožujka 2016.). Adventures in the Trump Twittersphere (engleski). The New York Times. Preuzeto 6. prosinca 2018..
9. ↑  Laura Marsh (27. listopada 2016.). The Flaws of the Overton Window Theory (engleski). The New Republic. Preuzeto 6. prosinca 2018..